Komission päätös,

tehty 10 päivänä elokuuta 2000,

tiettyjen Brasiliasta, Japanista, Jugoslavian liittotasavallasta, Kiinan kansantasavallasta, Korean tasavallasta, Kroatiasta, Thaimaasta ja Tsekistä peräisin olevien tempervalurautaisten putkien liitos- ja muiden osien tuontia koskevan polkumyynnin vastaisen menettelyn yhteydessä tarjottujen sitoumusten hyväksymisestä ja menettelyn päättämisestä Jugoslavian liittotasavallasta ja Kroatiasta peräisin olevien tuotteiden tuonnin osalta

(tiedoksiannettu numerolla K(2000) 2452)

(2000/523/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1), sellaisena kuin se on viimeksi muutettuna asetuksella (EY) N:o 905/98(2), jäljempänä "perusasetus", ja erityisesti sen 8 ja 9 artiklan,

on kuullut neuvoa-antavaa komiteaa,

sekä katsoo seuraavaa:

A MENETTELY

(1) Komission asetuksella (EY) N:o 449/2000(3) otettiin käyttöön väliaikaiset polkumyyntitullit tiettyjen Brasiliasta, Japanista, Kiinan kansantasavallasta, Korean tasavallasta, Thaimaasta ja Tsekistä peräisin olevien tempervalurautaisten putkien liitos- ja muiden osien tuonnissa yhteisöön. Jugoslavian liittotasavallasta ja Kroatiasta peräisin olevien tuotteiden tuonnissa ei otettu käyttöön tulleja, koska maiden markkinaosuuksien todettiin olevan vähimmäistasoa. Tsekkiläisen vientiä harjoittavan tuottajan tarjoama hintasitoumus hyväksyttiin.

(2) Väliaikaisten polkumyyntitoimenpiteiden käyttöönoton jälkeen komissio jatkoi polkumyyntiä, vahinkoa ja yhteisön etua koskevaa tutkimusta. Tutkimuksen lopulliset päätelmät esitetään neuvoston asetuksessa (EY) N:o 1784/2000(4) lopullisen polkumyyntitullin käyttöönotosta tiettyjen Brasiliasta, Japanista, Kiinan kansantasavallasta, Korean tasavallasta, Thaimaasta ja Tsekistä peräisin olevien tempervalurautaisten putkien liitos- ja muiden osien tuonnissa.

(3) Tutkimuksessa vahvistettiin alustavat päätelmät vahingollisesta polkumyynnistä Brasiliasta, Japanista, Kiinan kansantasavallasta, Korean tasavallasta, Thaimaasta ja Tsekistä peräisin olevien tuotteiden tuonnin osalta.

B SITOUMUKSET

(4) Väliaikaisten polkumyyntitoimenpiteiden käyttöönoton jälkeen ainoa yhteistyössä toiminut korealainen vientiä harjoittava tuottaja ja yksi thaimaalaisista yhteistyössä toimineista vientiä harjoittavista tuottajista tarjosivat hyväksyttäviä hintasitoumuksia (katso perusasetuksen 8 artiklan 1 kohta).

(5) Näissä sitoumuksissa kyseiset vientiä harjoittavat tuottajat tarjoutuvat myymään tavaraa etuyhteydettömille asiakkailleen vähimmäishintaan.

(6) Komissio katsoo, että näiden vientiä harjoittavien tuottajien tarjoamat sitoumukset voidaan hyväksyä, koska niillä poistetaan polkumyynnin vahingolliset vaikutukset soveltamalla kunkin tuotelajin osalta vahvistettua vähimmäishintaa sekä soveltamalla arvotullia sellaisiin tuotelajeihin, joita ei viety yhteisöön tutkimusajanjakson aikana. Lisäksi yritykset ovat sitoutuneet toimittamaan komissiolle säännöllisesti yksityiskohtaisia tietoja myynnistään, minkä ansiosta sitoumuksia voidaan valvoa tehokkaasti. Lisäksi komissio katsoo näiden vientiä harjoittavien tuottajien myynnin rakenteen perusteella, että sovitun sitoumuksen kiertämisen vaara on varsin vähäinen.

(7) Sitoumusten noudattamisen ja niiden tehokkaan valvonnan varmistamiseksi sitoumukseen perustuvan vapaaseen liikkeeseen luovutusta koskevan ilmoituksen yhteydessä on mahdollista saada vapautus tullista ainoastaan esittämällä asianomaisen jäsenvaltion tulliviranomaisille hyväksytyn sitoumuksen esittäneen vientiä harjoittavan tuottajan antama pätevä sitoumuslasku, johon sisältyvät asetuksen (EY) N:o 1784/2000 liitteessä luetellut tiedot. Jos tällaista laskua ei esitetä tai jos se ei vastaa tulliviranomaisille esitettyä tuotetta, sovelletaan asianmukaista polkumyyntitullia sitoumusten kiertämisen estämiseksi.

(8) Jos sitoumusta rikotaan tai se peruutetaan taikka jos on syytä uskoa, että sitä on rikottu, voidaan perusasetuksen 8 artiklan 9 ja 10 kohdan mukaisesti ottaa käyttöön väliaikainen tai lopullinen polkumyyntitulli.

C MENETTELYN PÄÄTTÄMINEN

(9) Jugoslavian liittotasavallasta ja Kroatiasta peräisin olevien tuotteiden tuonnin määrää pidettiin vähäpätöisenä perusasetuksen 9 artiklan 3 kohdan ja 5 artiklan 7 kohdan mukaisesti. Menettely olisi siten päätettävä näistä kahdesta maasta peräisin olevien tuotteiden tuonnin osalta,

ON TEHNYT TÄMÄN PÄÄTÖKSEN:

1 artikla

Hyväksytään tuottajien tarjoamat sitoumukset tiettyjen Brasiliasta, Japanista, Jugoslavian liittotasavallasta, Kiinan kansantasavallasta, Korean tasavallasta, Kroatiasta, Thaimaasta ja Tsekistä peräisin olevien tempervalurautaisten putkien liitos- ja muiden osien tuontia koskevan polkumyynnin vastaisen menettelyn yhteydessä:

>TAULUKON PAIKKA>

2 artikla

Päätetään tiettyjen Jugoslavian liittotasavallasta ja Kroatiasta peräisin olevien tempervalurautaisten putkien liitos- ja muiden osien tuontia koskevan polkumyynnin vastainen menettely.

3 artikla

Tämä päätös tulee voimaan sitä päivää seuraavana päivänä, jona se on julkaistu Euroopan yhteisöjen virallisessa lehdessä.

Tehty Brysselissä 10 päivänä elokuuta 2000.

Komission puolesta

Pascal Lamy

Komission jäsen

(1) EYVL L 56, 6.3.1996, s. 1.

(2) EYVL L 128, 30.4.1998, s. 18.

(3) EYVL L 55, 29.2.2000, s. 3.

(4) Ks. tämän virallisen lehden sivu 8.